पूर्व प्रधानमंत्री अटल ने विकास को बनाया देश का मुद्दा: अमर
पूर्व प्रधानमंत्री अटल बिहारी बाजपेयी के जन्मदिन को सुशासन दिवस के रूप में मनाया गया। राघवेंद्र राव सभा भवन में आयोजित कार्यक्रम में नगरीय प्रशासन मंत्री अमर अग्रवाल ने कहा कि अटल ने विकास को देश का मुद्दा बनाया। इसके लिए जनता को जगाया।
उन्होंने कहा कि वर्ष 1996 में अटल जब प्रधानमंत्री बने तब उनका पहला काम राजस्थान के पोखरन में परमाणु विस्फोट की अनुमति देना था। इससे दुनिया भर में हलचल मची और देश पर आर्थिक पाबंदी भी लगी, लेकिन विपरीत परिस्थितियों में भी देश ने आर्थिक प्रगति की, जिसका श्रेय उन्हें जाता है। उनके प्रधानमंत्री रहते गांवों में सड़कों का जाल बिछा। नेशनल हाईवे बनाए गए। तेजी से आर्थिक विकास हुआ। उनकी कल्पना से देश में कानून बना कि हर बच्चे को शिक्षा प्राप्त करने का अधिकार हो। वे देश के करोड़ों लोगों के श्रद्धा के केंद्र है। नगरीय प्रशासन मंत्री ने कहा कि छत्तीसगढ़ में भी मुख्यमंत्री के नेतृत्व में सुशासन के लिए बेहतर काम हो रहे हैं। दो रुपए किलो में चावल, हेल्थ स्मार्ट कार्ड, गरीबों के लिए आवास और शिक्षा के लिए अवसर बढ़े हैं। सरकार ने मजदूरों की भी चिंता की। युवाओं को कौशल प्रशिक्षण देकर रोजगार के अवसर उपलब्ध कराए। संभागायुक्त सोनमणि बोरा ने पूर्व प्रधानमंत्री अटल विहारी वाजपेयी को भारत का पुरोधा बताते हुए कहा कि उनसे प्रेरणा लेकर पूरे प्रदेश में कार्य किए जा रहे हैं।
लगी फोटो प्रदर्शनी
सुशासन दिवस पर जनसंपर्क विभाग ने फोटो प्रदर्शनी लगाई। इसमें पूर्व प्रधानमंत्री अटल बिहारी बाजपेयी से संबंधित फोटोग्राफ्स, उनकी कविताएं, जीवन परिचय और कार्यों की जानकारी पोस्टर के माध्यम से आम लोगों को दी गई। प्रदर्शनी का अवलोकन मंत्री अमर, संभागायुक्त बोरा, कलेक्टर, महापौर, जिला पंचायत के मुख्य कार्यपालन अधिकारी व नगर निगम आयुक्त ने किया।
hin_Deva hin_Deva hin_Deva hin_Deva hin_Deva